kardosdrur/scandi-wiki huggingface dataset:
Årebrotsfjorden

Årebrotsfjorden er en fjord i Flora (Norge)  kommune i Vestland fylke i Norge. Fjorden ligger nord for Florø og  strækker sig 6,5 kilometer fra vest til øst og fortsætter som Botnafjorden videre mod øst til Norddalsfjorden. Fjorden starter i vest mellem Tollaksøya i nord og Ånnøya i syd. I øst ender fjorden mellem Naustholmen, lige nord for Florø, og Skutelen.

Fjorden er oppkalt etter Årebrotneset som ligger på nordsiden af fjorden.

Kilder og henvisninger

Fjorde i Vestland
Flora (Norge)
Botnafjorden

Botnafjorden er en fjord i Flora kommune i Vestland fylke i Norge.  Den ligger på nordsiden af Florø og er  en fortsættelse af Årebrotsfjorden som ligger længere mod  vest og strækker sig omtrent 3 kilometer østover hvor den deler sig i to. Den sydlige del fortsætter som Klavfjorden, mens den nordlige del fortsætter som Norddalsfjorden.

Fjorden har indløb mellem holmen Skutelen i nord og Haustholmen  mod syd. I øst ender fjorden ved Storeneset på Grønenga. Brandsøy ligger på sydsiden af fjorden. På nordsiden af fjorden ligger Store Terøya og Lille Terøya.

Kilder og henvisninger 

Fjorde i Vestland
Flora (Norge)
Trevor Philips

Trevor Philips er en fiktiv karakter i Grand Theft Auto 5, et videospil i Grand Theft Auto-serien lavet af Rockstar Games. Han fremstår som en af de tre hovedpersoner, sammen med Michael De Santa og Franklin Clinton. Han er spillet af den canadiske skuespiller Steven Ogg, der gav stemme- og bevægelsesfangst til karakteren.

Grand Theft Auto
Fiktive personer
Solheimsfjorden

Solheimsfjorden er en fjord i Flora kommune i Vestland fylke i Norge. Den ligger på sydsiden af Florø og Florølandet. Fjorden er en fortsættelse af Vassreset, som fjorden af og til bliver regnet som en del af. Fjorden strækker sig 7 kilometer østover til starten af Eikefjorden. På sydsiden strækker Høydalsfjorden sig mod sydøst. Fjorden har indløb mellem Veidesund i syd og Florø Lufthavn i nord.
Mellem Florø og Gaddevåg, som er en del af byen, ligger Gaddevågen på øen Brandsøy, som går mod nord til Botnafjorden på nordsiden af Florø. På sydsiden af Brandsøy ligger bebyggelsen Solheim, som fjorden er opkaldt efter. Mellem Brandsøy og halvøen Klaven går Brandøysundet mod nord til Klavfjorden.

På sydsiden af Solheimsfjorden ligger øerne Stavøy og Ålvora. Øst for Ålvora og syd for Brandøysundet ligger indløbet til Høydalsfjorden, mens Eikefjorden starter lige øst for Brandøysundet.

Referencer 

Fjorde i Vestland
Flora (Norge)
Holger Gabrielsen

Holger Bjerring Gabriel Gabrielsen (født 27 november 1896 i København, død 7 maj 1955) var en dansk skuespiller, teaterinstruktør og dramalærer.

Skuespiller 
Gabrielsen læste hos skuespilleren Thorkild Roose og gik derefter på Det Kongelige Teaters elevskole 1915-17. Han debuterede 15. oktober 1916 som Søren Torp i Genboerne.

Han havde næsten hele sin skuespillerkarriere på Det Kgl. Teater, hvor han i alt spillede 191 roller i både klassiske og moderne stykker og i såvel det tragiske som komiske rollefag. Han er regnet som en af de bedste Holberg-fortolkere nogensinde.

Udover sin lange karriere på Det Kongelige Teater var Gabrielsen på gæstespil i Oslo i 1937 og spillede i 1938 professor Mensch i Han sidder ved Smeltediglen på Folketeatret.

Instruktør og lærer 
Gabrielsen debuterede som instruktør med forestillingen Lysistrate i 1927 og iscenesatte den sidste Scala Revy "Punktum - Finale". I 1931 blev han fastansat som instruktør ved det Kgl. Teater og instruerede i de følgende år en lang række forestillinger. Fra 1927 til sin død var han desuden lærer på Det Kongelige Teaters elevskole.

Kendte roller 
 Mosca i Volpone
 Truffaldino i Een Tjener og to Herrer
 Henrik i Den politiske Kandestøber
 Erasmus Montanus (titelrolle)
 Skriverhans i Eventyr på Fodrejsen
 Pofessor Mensch i Han sidder ved Smeltediglen
 Gamle Levin i Indenfor Murene
 Kaspar Røghat i Der var engang
 Sjælen i En sjæl efter døden
 Malvolio i Hellig Trekongersaften
 Harpagon i Den Gerrige

Familie 
Gabrielsen var søn af restauratør Jens Gabrielsen og hustru Ane Christine, født Christensen. Han var ugift. Holger Gabrielsen begik selvmord ved at skyde sig i hjertet, da han følte sig presset af rygterne om homosexualitet.

Tillidshverv 
 Formand for Skuespillerforeningen af 1879
 Medlem af Holberg Samfundets bestyrelse
 Medlem af bestyrelsen for Den Holbergske Stiftelse Tersløsegård
 Medlem af Selskabet for dansk Teaterhistories bestyrelse

Hæder 
 Teaterpokalen (1933)
 Studenternes æreskunstner (1940)
 Optaget i Holberg-Klubben i Bergen (1952)

Eksterne henvisninger 
 
 
 

Skuespillere fra Danmark
Teaterinstruktører fra Danmark
Personer i Kraks Blå Bog (afdøde)
Danskere i 1900-tallet
Modtagere af Teaterpokalen
Thorkild Roose

Thorkild Roose (født 8. oktober 1874 i Kolding, død 6. juni 1961 i Trørød), var en dansk skuespiller og teaterinstruktør.

Efter afsluttet skolegang i Kolding 1894 drog han til Antwerpen for at lære international handel, men begyndte snart efter at læse til skuespiller hos Emmanuel Larsen.

Teaterskuespiller og instruktør 
Roose debuterede som skuespiller på Aarhus Teater 25. oktober 1901 i rollen som Leander i farcen Julestuen. Han forlod teateret 1904 til fordel for et engagement ved Det Kongelige Teater, hvor han virkede frem til 1919. Han var direktør for Dagmarteatret 1919-1923, men vendte derefter tilbage til nationalscenen som skuespiller i 1922. Fra 1927-1950 var han endvidere lærer ved Det Kongelige Teaters elevskole. Han gav sin afskedsforestilling på Det Kongelige Teater på 50-årsdagen for sin scenedebut.

Filmskuespiller 
Roose debuterede som filmskuespiller i 1910, og medvirkede siden i nitten stumfilm og fem tonefilm.

Litteraturformidling 
Sideløbende med arbejdet som skuespiller holdt han en række forelæsninger om og oplæsninger af klassisk litteratur ved Københavns Universitet.

Filmografi

Stumfilm 
 Den dødes halsbånd (1910)
 Hendes ære (1911)
 Eventyr på fodrejsen (1911)
 Ekspeditricen (1911)
 Gennem kamp til sejr (1911)
 Det bødes der for (1911)
 Det gamle købmandshus (1911)
 Den sorte kansler (1912)
 Når kærligheden dør (1912)
 Et vanskeligt valg (1913)
 Dyrekøbt venskab (1913)
 Guldmønten (1913)
 Af elskovs nåde (1913)
 Et kærlighedsoffer (1914)
 Fædrenes synd (1914)
 Om kap med døden (1915)
 Børsens Offer (1916)
 Proletardrengen (1916)
 Handelen med Menneskeliv (1917)

Talefilm 
 Kirke og orgel (1932)
 Kongen bød (1938)
 Vredens dag (1943)
 Billet Mrk. (1946)
 Mens porten var lukket (1948)

Portrætfilm 
 Thorkild Roose (1949)

Hæder 
 Teaterpokalen (1940)
 Ingenio et arti (1951)

Eksterne henvisninger

Kilder 

Skuespillere fra Danmark
Teaterinstruktører fra Danmark
Danskere i 1900-tallet
Modtagere af Ingenio et arti
Personer fra Kolding
Modtagere af Teaterpokalen
Fredede fortidsminder i Bornholms Regionskommune (S-Å)

Denne liste over fredede fortidsminder i Bornholms Regionskommune viser alle fredede fortidsminder i Bornholms Regionskommune med begyndelsesbogstaver fra S-Å. Resten af listen: A-F, G-K, L-R

Listen bygger på data fra Kulturarvsstyrelsen.

|}

Se også 
 Fredede fortidsminder i Bornholms Regionskommune A-Q
 Fredede bygninger i Bornholms Regionskommune

Kilder og eksterne henvisninger 
 Kommuneatlas Bornholm.

Bornholms Regionskommune (S-Å)
Bornholms Regionskommune
WikiProjekt Wiki Loves Monuments
Katrine Engberg

Katrine Engberg (født 29. juni 1975 i København) er en dansk krimiforfatter og tidligere showdanser, koreograf, skuespillerinde og sceneinstruktør.

Danser, koreograf og instruktør 
Hun har været showdanser og koreograf på teater og tv, herunder Melodi Grand Prix. I 2014 debuterede hun som teaterinstruktør med forestillingen Rytteriet 2 på Bellevue Teatret og instruerede i 2016 musicalen Cougars, der havde skuespillerinderne Charlotte Fich, Mette Horn og Anette Støvelbæk i hovedrollerne.

Forfatterkarriere 
Engberg har skrevet to bøger med selvbiografiske elementer, herunder en rejsebog. Hun debuterede i 2016 som krimiforfatter med sin første roman Krokodillevogteren, om kriminalbetjentene Jeppe Kørner og Anette Werner. Bogen fik en flot modtagelse af anmelderne og lå tre år senere stadig nummer 1 på paperback-bestsellerlisten. I 2017 fulgte andet bind i serien, Blodmåne, og i 2018 treeren, Glasvinge, der lå nummer et på den danske bestsellerliste allerede fem uger inden udgivelse, fulgt af Vådeskud. i 2019 og foreløbigt sidste bind i serien, Isola, i 2020. Bogserien har solgt mere end 500.000 eksemplarer i Danmark alene.

Kørner/Werner-serien er solgt til udgivelse i 28 lande, herunder USA, Rusland, Tyskland, Sverige og Norge. I Rusland, Tyskland, Sverige, USA, Canada og Norge har bøgerne ligget på bestsellerlisterne.

Privatliv 
Engberg er datter af lingvisten Jan Leon Katlev og byzantinisten Sysse Engberg. Hun bor på Østerbro i København med sin søn, som hun har med Timm Vladimir. Hun blev i 2021 skilt fra Timm Vladimir efter 13 år sammen og danner nu par med Jakob Gandløse Jensen.

Teaterarbejde 
 Cirkusrevyen (2004) danser
 Rottefælderevyen (2012) koreograf og instruktørassistent
 Rottefælderevyen (2013) instruktør og koreograf
 Vi veed det ikk.. (2014) koreograf
 Rytteriet 2 (2014) instruktør
 Cabaret (2015) koreograf
 Cougar (2016) instruktør

Filmografi

Film 
 Askepop - the movie (2003) danser
 Kvinden i buret (2013)	Meretes mor
 Skytten (2013)	Peter Hostrups kæreste

Tv-serier 
 Krøniken (2004-2007) danser
 Maj & Charlie (2008) Anne, Nicolajs ekskæreste

Bibliografi 
 Der findes syv verdenshjørner : en rejsedagbog, 2007, MyPlanet, foto af Timm Vladimir
 Klap i, hest! : indrømmelser fra det perfekte liv, 2012, medforfatter: Anne Mette Hancock
 Krokodillevogteren, 2016, serietitel: Jeppe Kørner, nr. 1
 Blodmåne : kriminalroman, 2017, serietitel: Jeppe Kørner, nr. 2
 Glasvinge : kriminalroman, 2018, serietitel: Jeppe Kørner, nr. 3
 Vådeskud: kriminalroman, 2019, serietitel: Jeppe Kørner, nr. 4
 Isola: kriminalroman, 2020, serietitel: Jeppe Kørner, nr. 5

Priser 
Hun var i 2017, 2018 og 2019 nomineret og vandt i 2020 boghandlernes pris, Marthaprisen. I både 2018 og 2019 var hun nomineret til publikumsprisen på Krimimessen.

Noter

Eksterne henvisninger 
 

Koreografer fra Danmark
Teaterinstruktører fra Danmark
Personer fra København
Skuespillere fra Danmark
Manuskriptforfattere fra Danmark
Romanforfattere fra Danmark
Kvindelige forfattere i det 21. århundrede
Vokal spændvidde

Vokal spændvidde er en angivelse af det register, en stemme behersker, når der synges. De fleste mennesker har en vokal spændvidde på 1,5 til 2 oktaver, men professionelle sangere kan spænde over et register, der er væsentligt større.

Der har været afholdt adskillige afstemninger, blandt andet på Rolling Stone om, hvem der er den bedste sanger i pop- og rockmusikken. Ofte er der dog tale om afstemninger, der bygger på smagsdomme fra et panel. En amerikansk hjemmeside har på baggrund af en test af Albums kåret Axl Rose som den sanger, der har det største register, som spænder over mere end fire oktaver.. Andre kunstnere, der har en spændvidde omkring fire oktaver er Joni Mitchell, Christina Aguilera og Rob Halford, mens Freddie Mercury angives med alt mellem tre og fem oktaver. Det er dog ikke kun spændvidden, men også stemmens klang og leje, der har betydning for en sangers præstationer.Grundstemmelejerne betegnes som sopran, alt, tenor og bas.

Noter

Musikudtryk
Aneela Mirza

Aneela Mirza, er en dansk sanger, der er kendt for sin medvirken i popgruppen Toy-Box og som solokunstner under navnet Aneela. 

Mirza er født i og opvokset i Danmark. Hendes mor er halv iransk og halv pakistansk, mens hende fra parsi. Hendes forældre mødtes i Indonesien, før de flyttede til Danmark.

Hun var en del af popgruppen Toy-Box, der oplevede stor succes i slutningen af 1990'erne og begyndelsen af 2000'erne, hvor de solgte over 4,5 millioner albums. Gruppen udgav to bubblegum dance-albums kaldet FanTastic (1999) og ToyRide (2001). Deres største hits inkluderede "Tarzan & Jane" og "Best Friend".

Efter gruppen gik fra hinanden forsøgte Aneela sig som solokunstner, og hun udgav sin første single, "Bombay Dreams", i 2005. Sangen var et samarbejde med popsangeren Arash, som hun havde arbejdet med på flere andre sange bl.a. "Chori Chori" (som er skrevet på Snows sang "Informer"). Udover sin solokarriere har Aneela også produceret og skrevet for den danske sanger Burhan G og R&B produceren Saqib.

Aneela bor i Los Angeles.

Diskografi

Med Toy-Box
 Fantastic (1999)
 Toy Ride (2001)

Solo
 Mahi (2006)

Singler

Filmografi 
 Bombay Dreams - 2004
 Bluffmaster! - 2005 - "Say Na Say Na"

Referencer

Eksterne henvisninger 
 
 Anila Mirza 
 Chori Chori clip (captured in Poprad, Slovakiet)

Sangere fra Danmark
Amir El-Falaki

Amir El-Falaki (født 12. august 1973 i København) er en dansk sanger, der er mest kendt fra sin medvirken i eurodance-gruppen Toy-Box, der oplevede stor succes i slutningen af 1990'erne.

El-Falaki er af marrokansk afstamning, og taler dansk, engelsk, arabisk og fransk.

El-Falaki ønskede oprindeligt at blive læge, men blev danselærer i stedet. Han mødte Aneela Mirza og de besluttede at danne Toy-Box sammen. Gruppens mest succesfulde sange inkluderer "Tarzan & Jane" og "Best Friend".

El-Falaki var danser på Julie Lunds sang "Merhaba" ved Dansk Melodi Grand Prix 2007. Sangen blev dog ikke kvalificeret til finalen.

Diskografi 
 Med Toy-Box
 Fantastic (1999)
 Toy Ride (2001)

Referencer

Eksterne henvisninger 
 Amir El-Falaki
 

Sangere fra Danmark
Frederik Ibsen

Frederik Ibsen (født 28. marts 1997) er en dansk professionel fodboldspiller, der spiller som målmand for den danske fodboldklub FC Helsingør, 

Han har tidligere spillet for  superligaklubben F.C. København, hvor han opnåede en enkelt førsteholdskamp og for  Lyngby BK.

Spillerkarriere 
Frederik Ibsen spillede ungdomsfodbold i F.C. København og spillede en række kampe i reserveligaen for klubben. Han stod på mål, da FCK U/19-hold spillede UEFA Youth League mod FC Portos U/19-hold den 14. september 2016. 

Efter opholdet i FCK skiftede Ibsen i juli 2017 til Vendsyssel FF, der på daværende tidspunkt spillede i den næstbedste række, NordicBet-Ligaen. Han opnåede ikke spilletid i NordicBet-Ligaen, men var anden målmand. Efter Vendsyssels oprykning til Superligaen var Ibsen fortsat andenmålmand i klubben, men opnåede ikke spilletid i Superligaen. Han spillede i 2017 tre kampe for Vendsyssel i DBU Pokalen.

Den 31. august 2018 blev det offentliggjort, at Ibsens vendte tilbage til F.C. København på en to-årig kontrakt. Ibsen fik sin eneste kamp for F.C. Københavns førstehold i 3-4 nederlaget til Esbjerg fB den 19. maj 2019.

I januar 2020 skiftede han til  Kolding IF.

I sommerpausen 2021 skiftede Frederik Ibsen til Lyngby BK. Efter to år i Lyngby skiftede Ibsen i juni 2023 til FC Helsingør.

Referencer

Eksterne henvisninger 
 

Fodboldspillere fra Danmark
Fodboldspillere fra Vendsyssel F.F.
Fodboldspillere fra FC København
Fodboldspillere fra Kolding IF
Paratekst

Paratekst er et litteraturteoretisk begreb, der henviser til fænomener som fx titler, bogomslag, filmplakater, anmeldelser og forfatterinterview. Disse slags tekster peger alle mod en specifik ”hovedtekst” fx Moby Dick eller Tilbage til fremtiden. Begrebet blev opfundet af den franske litterat Gérard Genette og er især udfoldet i værket Seuils (en: Paratexts: The Thresholds of Interpretation). Genette peger på, at paratekster former læserens forståelse af ”hovedteksten.” Fx vil et interview med forfatteren bag en roman ofte forme, hvordan en læser vil tilgå læsningen og forståelsen af romanen. Paratekster anviser en bestemt måde at tilgå teksten på."

Sondringer 
Genette skelner mellem flere forskellige slags paratekster. Såkaldte peritekster er direkte knyttet til hovedteksten. Dette gælder fx forside, omslag, DVD-menu og forord. Epitekster er derimod ting som presseomtale, plakater, reklamer, forfatterinterviews osv. Det vil sige paratekster der ikke er direkte er en integreret del af hovedteksten, som det er tilfældet med periteksterne." Genette skelner også mellem autografiske og allografiske paratekster, hvor den første slags har samme forfatter som hovedteksten. Det kan fx være en instruktørs eller showrunners udtalelser på ekstramaterialet på en DVD af en film eller tv-serie. Allografiske paratekster er derimod skabt af andre personer end ophavsmanden (m/k) til hovedteksten. Det kan fx være anmeldelser.

Betydninger 
Paratekstens betydning for læserens forståelse af hovedteksten ligger i, at læseren ofte har svært ved ikke at lade parateksten styre hans eller hendes opmærksomhed. For eksempel kan omslaget på et værk være en vigtig paratekstlig markør, der kan gå hen og påvirke den litteraturvidenskabelige reception af et værk.

Referencer

Litteratur 

 Genette, Gérard (1997) Paratexts. Thresholds of interpretation. Cambridge: Cambridge University Press.

Humaniora
Litteratur
Christian Heinrich Friedrich Peters

Christian Heinrich Friedrich Peters (f. 1813, d. 1890) var en danskfødt, tysk-amerikansk astronom, kendt for hans vidtspændende forskning og opdagelse af mange asteroider i asteroidbæltet og små planeter i Solkredsen. Han opdagede og navngav mindst 48 asteroider, samt observerede kometer.

Han blev født i 1813 i Koldenbyttel, der var del af dansk Slesvig, og studerede astronomi og matematik i Tyskland hos den tyske matematiker Carl Friedrich Gauss. Hans forældre var den gejstlige forfatter og prædikant Hartwig Peters og Catharina Paulina Böckmann. Peters havde også fire brødre, sagføreren Eduard Peters, naturforskeren Wilhelm Peters, provsten Otto Peters og købmanden Hartwig Peters (den yngre).

Peters talte mange sprog, deriblandt oldgræsk, latin, arabisk, persisk, hebræisk og tyrkisk. Med den tyske geolog Wolfgang Sartorius von Waltershausen tog han til Sicilien, hvor de sammen udforskede vulkanen Etna. Peters forblev i Italien og blev ansat på det astronomiske observatorium i Capodimonte i Napoli, hvor han observerede pletter på Solen og i 1846 opdagede den meget lyssvage komet (1846 VI).

Peters var også politisk aktiv og han blev tiltrukket af radikale organisationer i Italien, hvilket gjorde, at myndighederne ville anholde ham, så han blev nødt til at flygte. Han drog først til Frankrig, og derefter til det tyrkiske Ottomanrige, hvor han takket hans store sprogkundskaber og viden blev offentlig ansat videnskabsmand hos Reshid Pasha, storvesir for sultan Mejid II.

En amerikansk ambassadør anbefalede ham at tage til USA, hvor Peters til sidst slog sig ned i New York-staten og forskede videre. Han blev ansat på Dudley observatoriet i Albany, hvor han observerede endnu en komet, men stillingen var meget dårlig betalt. Han blev til sidst professor på Hamilton College i Clinton, New York, hvor han kunne benytte den største teleskop i datidens USA og var i stand til at opdage de mange asteroider.

Asteroider opdaget af Christian H. F. Peters

Kildehenvisninger 

Fysikere fra Danmark
Astronomer fra Danmark
Adama Darboe

Adama Karsten Darboe (født 26. april 1986 i København) er en dansk basketballspiller, der spiller for Bakken Bears og det danske landshold. Med sine 190 cm er han en relativt lille basketballspiller, og han spiller derfor point guard.

Darboe begyndte sin karriere i Hørsholm 79ers (1999-2006), hvorpå han var i udlandet i henholdsvis islandske Grindavík og spanske CB Ciudad de Huelva. Han vendte i 2010 tilbage til Hørsholm, men efter et år her skiftede han til Svendborg Rabbits, hvor han spillede i to sæsoner. I 2013 tog han til Sverige, hvor han efter en sæson i Jämtland Basket kom til Borås Basket, der i den første sæson spillede i FIBA EuroChallenge, blandt andet i pulje med Bakken Bears, og i anden sæson i FIBA Europe Cup. I 2016 skiftede han til det danske tophold Bakken Bears, hvor han fortsat spiller pr. 2018.

Hos Bakken Bears har Darboe været med til at blive dansk mester i 2017 og 2018 samt spillet europæiske kampe i hver sæson, i henholdsvis Basketball Champions League og FIBA Europe Cup. 

Adama Darboe har også spillet på landsholdet, hvor det er blevet til 33 kampe.

Referencer 

Basketballspillere fra Danmark
Tysk vin

Tysk vin bliver dyrket i 13 tyske vindistrikter. I de fleste dyrkes hvidvin; enkelte distrikter som Ahr og Baden er kendt for rødvin.
Det mest kendte tyske hvidvinsmærke er Liebfraumilch. Den er opkaldt efter en vin fra 9 ha. omkring Liebfrauenkirche i Worms i Rheinhessen. I dag er den oprindelige vin sjælden og kostbar, men efterligningerne er meget billige.

Tysk vin er i de sidste 30 år blevet meget forbedret og har nået niveauet fra 1900. Druen riesling er hovedhjørnestenen i tysk vin.
Mosel, Rheingau og Rhinen er de mest kendte distrikter. Nahe ligger mellem dem. Det mindste distrikt er Hessische Bergstrasse.

Vin
Drikke fra Tyskland
Kirsten Simone

Kirsten Anne-Lise Simone født Simonsen (født 1 juli 1934 i København) er en forhenværende dansk ballerina. Hun blev optaget på Det Kongelige Teaters Balletskole i 1945, hvor hun studerede hos Vera Volkova. Efter endt uddannelse ansattes hun ved Den Kongelige Danske Ballet i 1952, hvor hun debuterede som Hilda i Et Folkesagn. I 1956 udnævntes hun til solodanserinde og blev i 1966 første solodanserinde.

Kirsten Simone dansede både klassiske og moderne solopartier, heriblandt alle de store Tjajkovskij-balletter, og var en af sin tids førende Bournonville-dansere. Hun dansede bl.a. titelrollerne i Sylfiden, Tornerose, Carmen og Cullbergs Frøken Julie.

Endvidere havde hun bærende roller i bl.a. Flemming Flindts De Tre Musketerer (1966), Elsa-Marianne von Rosens Don Juan (1967) og Harald Landers Fête polonaise (1970).

I løbet af karrieren var Simone gæstedanser ved adskillige udenlandske balletter, heriblandt American Ballet Theatre, Bolsjoj Teatret i Moskva og London Festival Ballet. Hun blev efter sin pensionering som danser ansat som lærer ved Det Kongelige Teaters Balletskole

Simone optræder som mentor for unge balletdansere i filmen Ballerina fra 1966.

Forældre 
Hun var datter af radioforhandler Carl Kristian Simonsen (1901-82) og telefonistinde Anna Ryberg (1902-86).

Hæder 
Simone udnævntes til Ridder af Dannebrog 1965, Ridder af 1. grad 1980 og Kommandør 1998. I 2001 tildeltes hun medaljen Ingenio et arti i 2001 for sit kunstneriske virke.

Hun modtog Tagea Brandts Rejselegat i 1970.

Referencer

Eksterne henvisninger 
 Kirsten Simone, Ballerina Gallery
 Dictionary of Dance: Kirsten Simone

Balletdansere fra Danmark
Personer fra København
Modtagere af Ingenio et arti
Kommandører af Dannebrog
Modtagere af Tagea Brandts Rejselegat
Christian Friedrich Ecklon

Christian Friedrich Ecklon (født 1795 Aabenraa, død 1868 Capetown) var en dansk botaniker og apoteker. Hans officielle botaniske forfatter-forkortelse er "ECKL. ".

Ecklon kendes især for at være ivrig samler og forsker af planter i Sydafrika. Som de fleste botanikere, indsamlede han også insekter tilknyttet til de planter, han studerede.

Ifølge IPNI, har Ecklon opdaget og navngivet i alt 1974 forskellige arter.

Ecklon var søn af en slagter i Aabenraa, og tog en uddannelse som farmaceut i Kiel. Han tog til Sydafrika i 1823 som apoteker-lærling og blev uddanet farmaceut der, hvor han søgte efter planter med medicinsk værdi. Da han manglede forskningsmidler og led af dårlig helbred, levede han af at sælge plante-løg til dyrkning og salg af plantemedicin, som han selv lavede. Han var dog i stand til at rejse frem og tilbage til Europa med stadig større samling af planter, som han præsenterede og beskrev for andre videnskabsfolk. Han døde i Capetown. 

Hans store samling af sydafrikanske planter og hans værker, der beskrev dem, dannede grundlaget for det store botaniske værk Flora Capensis (1860–1865) skrevet af hans ven, farmaceuten Otto Wilhelm Sonder (1812–1881) fra Hamborg i samarbejde med den irske botaniker William Henry Harvey (1811–1866). Plantesamlingen blev senere solgt til Unio Itineraria, en botanisk forening i Württemberg.

Til Ecklons ære, blev brunalger-arter fra familien Alariaceae navngivet Ecklonia, såsom Ecklons tang (Ecklonia biruncinata eller E. radiata) og Ecklons Lilla Isplante (Delosperma ecklonis). Derudover er evighedsblomst-arten (Helichrysum ecklonis) og Bornholm-margueritten Osteospermum ecklonis også opkaldt efter ham.

Kildehenvisninger 

Botanikere fra Danmark
Botanik